Olo

Al go a safara oni sempre kunpren koy bagaja. Wen oni fatigi por porti it, oni lyu it in bagajalok. Es muy byen: oni mog eviti gravitaa pur sol un krona.
Me zai go pa stasion. Bifoo me ye un man do swate kostum e un gela do blan klaida. Nu oli stopi bifoo ofis de bagajalok.
Man do swate kostum los-handi swa-ney swate bavul, e gardilokyuan glui on it den label kun swate numer.
- Nau es yur tur, - man do swate klaida shwo e trai pren syao karton-ney bavul-ki fon gela.
- Non! - gela sheiki kapa.
- Way yu nidi it? It ve disturbi yu, it gai bi in bagajalok! - man do swate klaida insisti.
- Es me-ney! - gela presi bavul-ki a swa.
Me zai stan, me zai weiti.
- Me bu yao!
Baken me zai stan da gina kun shi-tri bao.
- Me bu dai!
Baken gina do shi-tri bao ye sem turista to monta-klimber kun sem beybao.
- Me bu mog!
Baken turista zai stan da grose madam do frisa to tawa, kun gran bavul. Ela selfa toshi simili tawa.
- Non!
Baken madam to tawa ye un man kun tambur.
- Ela dai-bu-dai? - oli jen in fila fai jigyas.
- Kan ba, nu toshi lyu nuy bagaja, - oli jen in fila trai shwofu ela. - It ve weiti yu. An it ve eventi nixa.
- Bye fobi. Ob yu jan kwo es in may bavul? - gina to tawa shwo bat tuy cheki-stopi swa.
- Way yu fai se tanto longem? - man grumbli.
Man do swate kostum forsi-pren bavul-ki fon gela, bagajalokyuan glui label on it. Man e gela go wek al ke ela zai plaki.
- Yu ve porti buketa, - ta trai konsoli ela.
"Kwo mog ye in tal bavulkin?" - me dumi. Bagajalokyuan glui label on may bagaja, me go wek.
- Chauki ba! Bye drangi! Sey syao wan es aus karton, - grose bao shwo.
- Tal es ya may volum, - tambur grumbli.
- Kada wan mus protekti swa selfa, - shi-tri bao repliki e begin konti swa: un, dwa, tri, char, pet...
Un delikate bavul toshi yao shwo koysa, bat ta bu mog: suy muh es klosen bay klaspa.
- Nu to sportnik es abyasen a olo, - beybao deklari. - Nu porti olo, nu toleri olo.
- Kwo yu porti? - li kwesti bavulkin.
- Olo, - ta jawabi timidem.
Beybao es ya do karim kordia, obwol aspekti karke-si. Pur to li gwo vidi ya mucho: i mushkila, i ziditaa, i vere jamilitaa; olo hi ye pa monta. In beybao toshi ye olo ke jen nidi al majbur duyfu pa selfa. Also li bu fa-astoni por bavul-ki-ney jawaba. Li zai stan rektem al mah-inu duza, dabe bu drangi ta.
E bavul-ki fa-timide gro. Ta es abyasen a dule trata. Gela do blan klaida sempre jan komo ta treba stan e on kwel flanka ta treba lagi. E hir oni ga bu kuydi om to, e olo fa-mixi inen ta.
Me lai a stasion, e snova bifoo me zai pedi man do swate kostum e gela do blan klaida. Me bu hev taim fo weiti, also me sobrepasi li.
In bagajalok oni dai a me bavul-ki do karton.
- Skusi, bat ye koy galta, - me shwo. - Me hev-te gran bavul.
- Wel, hao ya! - bagajalokyuan ridi. - Kada wan mog lai e shwo "Dai ba a me un bavul kel es pyu gran!" Me hi dai bagaja segun chek.
Me zai stan al sta perplexe. Man do swate kostum pai swa-ney swate bavul e yoshi may bavul adikem.
- Sey-la bu es nu-ney. Nuy bavul-ki es syao, do karton, - gela do blan klaida shwo e pren it fon me.
Bagajalokyuan bu ridi pyu.
- Ob yu mog shwo kwo ye in sey yur bavul? - ela kwesti me striktem. Me en-remembi:
- Grey kostum, blan kamisa, hwan shus...
Baken nu zai stan da gina kel nidi swa-ney shi-tri bao, baken ela ye sem gran turista to gnom do longe barba, drole shapa e stripa-ney mao-sok, kun chek fo sem beybao, baken li ye gina to tawa kel demandi swa-ney gran bavul. E pa fin de fila zai stan da man kel posesi tambur.
- E yu, kwo yu hev in yur bavul? Nu gai weiti haishi longem ku? - man do swate kostum grumbli.
- Olo, - gela do blan klaida shwo.
Bagajalokyuan vidi ke nu shwo veritaa, e lasi nu los. Gela go wek al porti swa-ney bavul-ki do karton.
Sey "olo" kel fa-plasi in bavul-ki do karton, it es shayad gro-jamile!
Tapis do enigma
Category:Fabula